דני דנון

ביוגרפיה

דנון נולד וגדל ברמת-גן. בנם של יוכבד, ילידת ישראל ויוסף דנון, יליד מצרים שעלה לישראל בשנת 1950. אביו של דנון נפצע קשה מאוד במוצב ורד שבבקעת הירדן במהלך מלחמת ההתשה. אחרי שנים שבהן עבר ניתוחים שונים, נפטר האב כשדנון היה בן 13. למד בתיכון בליך שברמת-גן והיה פעיל בסניף המקומי של תנועת הנוער בית"ר.
דנון התגייס בשנת 1989 לצה"ל וסיים קורס קצינים בהצטיינות. שירת כקצין בחיל החינוך והנוער והשתחרר בדרגת סגן. בתפקידו האחרון בצה"ל שימש מ"פ ופיקד על קורס "מרווה" לצעירים מחוץ לארץ, שנועד לחזק את הקשר בין העם היהודי לארץ ישראל.
לאחר שירותו הצבאי היה שליח מטעם הסוכנות היהודית בפלורידה ארצות הברית בשנים 1993–1996, שם עסק בעידוד עלייה לישראל והסברה בקמפוסים למען מדינת ישראל.
לאחר ששב מארצות הברית שימש כיועץ ליו"ר ועדת חוץ וביטחון, חבר הכנסת עוזי לנדאו.
דנון למד לתואר ראשון ביחסים בינלאומיים עם התמחות בדתות באוניברסיטת פלורידה אינטרנשיונל וסיים בהצטיינות. בשנת 2000 סיים את לימודיו לתואר שני במדיניות ציבורית באוניברסיטה העברית בירושלים.

בגיל 28 נבחר לראש ההנהגה העולמית של בית"ר. בין השנים 2004–2009 עמד בראשות סיעת הליכוד בהנהלת ההסתדרות הציונית העולמית, שם עסק בעידוד עלייה ובמאבק באנטישמיות. היה גם בחבר הנאמנים של הסוכנות היהודית.
בבחירות לרשימת הליכוד לכנסת ה-17 ב-2006 נבחר דנון למקום ה-23 ולא נכנס לכנסת. ביוני 2006, לאחר התמודדות מול חבר הכנסת יובל שטייניץ, נבחר דנון ליושב ראש תנועת הליכוד העולמי.
לאחר הקדמת הבחירות המקדימות (פריימריז) לראשות מפלגת הליכוד בשנת 2007, התמודד מול בנימין נתניהו ומשה פייגלין, וסיסמתו הייתה "דני דנון מימינך, ביבי". בבחירות אלו, שהתקיימו ב-14 באוגוסט 2007, הגיע דנון למקום האחרון עם 3.5% מהקולות.
דנון נשוי ואב לשלושה ילדים. עד למינויו לשגריר באו"ם התגורר במושב משמרת שבשרון.

בכנסת ה-18

לקראת הבחירות לכנסת השמונה עשרה נבחר דנון ב-8 בדצמבר 2008 בבחירות המקדימות של הליכוד למקום ה-24 ברשימת המפלגה, כנציג מחוז מישור החוף, לאחר שגבר על טל ברודי. בערוץ 2 פורסמו טענות אודות מקום מגוריו וחוקיות התמודדותו. בית הדין לעתירות של הליכוד דחה את הבקשה לפסול את בחירתו אך מתח ביקורת על התנהלות דנון בפרשה.
באותן בחירות זכה הליכוד ב-27 מושבים ודנון נבחר לראשונה לחבר כנסת. במהלך כהונתו בכנסת ה-18 שימש דנון כסגן יו"ר הכנסת, יו"ר הוועדה לזכויות הילד ויו"ר ועדת העלייה, הקליטה והתפוצות. כמו כן, היה חבר בוועדת חוץ וביטחון, בוועדת הכלכלה, בוועדת החינוך, בוועדת חוקה חוק ומשפט ובוועדה לקידום מעמד האישה.

בכנסת ה-19 - סגן שר הביטחון

בבחירות המקדימות בליכוד לקראת הבחירות לכנסת ה-19 נבחר דנון למקום החמישי. ב-17 במרץ 2013 מונה לסגן שר הביטחון בממשלת ישראל ה-33 והיה אחראי על האגף החברתי-ביטחוני במשרד, מערך המילואים וחיילים משוחררים.
במסגרת התפקיד, דנון פעל להגדלת שיעורי המשרתים בצה"ל מקרב יוצאי אתיופיה וצמצום מספר הנושרים, עידוד גיוס לשירות משמעותי בצה"ל בקרב בני נוער במגזר החרדי ובמגזר הנוצרי, טיפול במערך המילואים, כולל קביעת קריטריונים להטבות בדיור והגדלת הגמול הכספי, הארכת תקופת הזכאות ל"חיל מילואים פעיל", והגדלת סל ההטבות עבור חברי מועדון "בהצדעה".
ביוני 2013 נבחר לראשות ועידת הליכוד לאחר התמודדות שבה זכה ב-85% מקולות המצביעים ובהתמודדות נוספת זכה דנון בתפקיד יו"ר מרכז הליכוד ברוב דומה.
ביולי 2014, במהלך מבצע צוק איתן פיטר אותו ראש הממשלה נתניהו מתפקידו כסגן שר הביטחון, בעקבות ביקורת פומבית שמתח דנון על הסכמת נתניהו להפסקת אש בין ישראל לחמאס, שאותה כינה דנון מדיניות של מרצ והתנהלות רופסת.
בדצמבר 2014 לקראת הבחירות לכנסת העשרים, התמודד בבחירות המקדימות על תפקיד יושב ראש הליכוד מול בנימין נתניהו, והפסיד לאחר שקיבל כ-25% מהקולות. במקביל התמודד על מקום ברשימת הליכוד לכנסת, ונבחר למקום ה-9.

שר המדע, הטכנולוגיה והחלל

במאי 2015 הושבע דנון לשר המדע, הטכנולוגיה והחלל בממשלה ה-34. עם כניסתו לתפקיד החליט דנון כי שנת 2015 תוגדר "שנת נשים פורצות דרך במדע ובטכנולוגיה". במסגרת זו החל קמפיין הקורא לקידומן של נשים בתחומים אלה. הוא פעל להעלאת המודעות בתחומי המדע, הטכנולוגיה והחלל בקרב תושבי הפריפריה בכלל וילדים בפרט. החלטתו הראשונה עם כניסתו לתפקיד הייתה להכפיל את הקייטנות שמפעיל משרד המדע כך שכ־4,500 ילדים בכ־70 יישובים בפריפריה לקחו חלק בהן.
במסגרת תקציב המדינה לשנים 2015–2016 הוגדל תקציב משרדו במאה מיליון ש"ח, שהם 20% בלמעלה מ־20% שהם יותר מ־500 מיליון ש"ח. ביוני 2015 חתם דנון על הסכם שיתוף פעולה עם תאגיד התעופה העולמי, לוקהיד מרטין, לקידום המדע, הטכנולוגיה והחלל לגילאי הגיל הרך.
דנון כיהן בתפקיד עד ה-27 באוגוסט 2015 כאשר הוחלט למנותו לשגריר ישראל באו"ם.

שגריר ישראל באו"ם

באוקטובר 2015 מונה דנון לשגריר ישראל באו"ם. נאומו הראשון במועצת הביטחון עסק במצב הביטחוני בישראל בעקבות גל פיגועים שהתחולל אז. בדיון נושא בנושא שנערך במועצת הביטחון באפריל תקף דנון את הנציג הפלסטיני ריאד מנסור על שאינו מגנה את הטרור.
באותה תקופה דנון טס לביקור בזק בישראל עם מזכ"ל האו"ם, באן קי-מון. השניים ביקרו פצועים בבית החולים הדסה בירושלים ונפגשו עם רעייתו של ריצ'רד לייקין, אשר נרצח בפיגוע. דנון ערך ביקור נוסף בישראל עם שגרירת ארצות הברית סמנתה פאוור בינואר 2016, שבו ערכו סיור מוסק בשמי הארץ.
דנון דגל בגישה התקפית כנגד גורמים אנטי ישראליים. כמו כן דנון פעל לקידום בנושאי טכנולוגיה וחדשנות. במהלך תפקידו כשגריר קיבלה העצרת הכללית הצעה ישראלית בעניין שימוש בטכנולוגיות חקלאיות מתקדמות המשלחת הישראלית קיימה אירוע לציון גירושם של יהודים ממדינות ערב וכן נערך אירוע לציון 40 שנה לנאומו של חיים הרצוג בעקבות החלטת האו"ם שציונות היא גזענות, בהשתתפות מזכיר החוץ האמריקני ג'ון קרי. ב-31 במאי ערכה המשלחת בשיתוף ארגונים נוספים אירוע מאבק בתנועת ה-BDS, בו נכחו 2000 משתתפים.
במרץ 2015 הציבו משלחת ישראל וארגון StandwithUS מיצג במטה האו"ם. מיצגים העוסקים בירושלים ובערביי ישראל צונזרו תחילה בידי האו"ם, ובעקבות מאבק אושרה הצגתם לאחר חודשיים.
ביוני 2016 נבחר לראשות ועדת המשפט של העצרת הכללית של האו"ם והיה הישראלי הראשון שעומד בראש ועדה קבועה של האו"ם. בדצמבר 2016 יזם ביקור בישראל של 14 שגרירים לאו"ם ממדינות שונות. ימים אחדים מאוחר יותר, קיבלה מועצת הביטחון את החלטה 2234 שמגדירה את ההתנחלויות הפרה של החוק הבינלאומי ומכשול לשלום. אישור ההחלטה התאפשר בשל העובדה שבצעד חריג נמנע ממשל אובמה מלנצל את זכות הווטו האמריקנית במועצה כדי לסכל את ההחלטה.
ב-31 במאי 2017 דנון מונה לסגן נשיא העצרת הכללית של האו"ם כנציג קבוצת המדינות המערביות.
באפריל 2018 הוביל דנון משלחת של כ-40 שגרירי או"ם שהגיעה לישראל לכבוד חגיגות השבעים.

עמדותיו הפוליטיות

בנושא הסכסוך הישראלי-פלסטיני, דנון תומך בכך שבהסכם הקבע בין ישראל והפלסטינים תשלוט ישראל במרבית השטח, ויתרתו תכלול "גושים" שבהם תהיה לפלסטינים אוטונומיה ומעמד הקבע שלהם יוסדר בסיוע ירדן ומצרים.
דנון קרא להגבלת גיל הצפייה בתוכניות בעלי תכנים "בלתי ראויים" כמו "האח הגדול" הוא הגיש הצעת חוק שהציעה הקמת רשות ממשלתית שתסנן אתרים פדופיליים באינטרנט ואתרים המסכנים את ביטחון המדינה וכן תעסוק באבטחת מידע ופרטיות ברשת, אך הצעת החוק לא אושרה.
בדצמבר 2011 הציע להתנות מתן תעודת זהות, דרכון או רישיון נהיגה בחתימה על מסמך ובו הצהרת נאמנות למדינת ישראל.
דנון כיהן כיו"ר השדולה בכנסת לפתרון בעיית המסתננים מאפריקה לישראל. במסגרת פעילותו ביקר בדרום סודאן ודן עם הנשיא המקומי בתוכנית משותפת להשבת הפליטים לארצם וכן יזם מספר דיונים בכנסת בנושא. ב-23 במאי 2012 השתתף בהפגנה שנערכה בדרום תל אביב נגד מסתננים מאפריקה, ואמר "מדינת ישראל נמצאת במלחמה! קמה לה מדינת אויב של מסתננים בתוך מדינת ישראל, ובירתה - דרום תל אביב. צריך לשים לזה סוף, לגרש את כל המסתננים לפני שיהיה מאוחר מדי".
בנובמבר 2017 פורסם תחקיר של עמית סגל ב"המהדורה המרכזית" שלפיו דנון העסיק בתשלום כ-100 פעילי ליכוד בעמותת "עושים ציונות", ובתמורה הם התגייסו לתמוך בו. משטרת ישראל פתחה בבדיקה בעניין, ובספטמבר 2018 הודיעה כי התיק נסגר בשל מחסור בתשתית ראייתית.

ספרו

בספטמבר 2012 יצא לאור בארצות הברית ספרו של דנון: The Will to Prevail. הספר עוסק ביחסי ישראל–ארצות הברית, אלטרנטיבה לתפיסה המדינית שמגדירה שתי מדינות לשני עמים, ומתיחת ביקורת קשה על ממשלו של הנשיא ברק אובמה ויחסו למדינת ישראל בתקופת כהונתו.